SKRIFTLIG FORESPØRGSEL P-1719/01

af Ari Vatanen (PPE-DE) til Kommissionen

(6. juni 2001)

Om: Hvidbog om EU's ungdomspolitik

EU har hidtil ikke haft nogen egentlig ungdomspolitik. Foranstaltningerne for EU's unge har primært bestået af udvekslingsprogrammer for unges og studerendes mobilitet og økonomisk støtte til forskellige projekter. Under det finske formandskab meddelte kommissæren med ansvar for EU's ungdomsanliggender, Viviane Reding, at Kommissionen ville iværksætte en proces, der ville føre til offentliggørelsen af en hvidbog om EU's ungdomspolitik i efteråret 2001.

De unge har ved hjælp af det europæiske ungdomsforum med tilfredshed fulgt de seneste nyheder om, at Kommissionen ikke agter at opgive sin hensigt om at offentliggøre hvidbogen under det belgiske formandskab. Hvidbogen er ikke en juridisk bindende tekst, men dens virkning kan være betydelig inden for et givet område. I denne forbindelse kan dens betydning være betydelig for udviklingen af en helhedsorienteret ungdomspolitik i EU.

Kommissionen har under hele forberedelsesfasen fremhævet betydningen af, at de unge skal høres. Tusindvis af ungdomsorganisationer, ungdomsmedarbejdere, embedsmænd, forskere og titusindvis af unge fra forskellige lande i Europa har i løbet af næsten det sidste års tid deltaget i processens forskellige faser. Det drejer sig nu om Den Europæiske Unions troværdighed blandt de unge. Der er blevet talt meget om de unges indstilling til Unionen navnlig efter

den lave afstemningsprocent ved de seneste valg til Europa-Parlamentet. Det er vigtigt på denne baggrund, at hvidbogen offentliggøres, og at den indeholder Kommissionens planer for forbedring af de unge levevilkår ved hjælp af forskellige EU-politikker, og at den indeholder en vision om, hvordan de unges repræsentanter bliver hørt i forbindelse med EU's beslutningstagning, der vedrører de unge.

Hvilke foranstaltninger agter Kommissionen at træffe for at udvikle EU's ungdomspolitik? Agter Kommissionen generelt at forpligte sig til at forbedre de unges levevilkår inden for alle EU's politikker? Hvordan vil Kommissionen i fremtiden tilrettelægge høringen af de unges synspunkter i forbindelse med planlægningen og gennemførelsen de foranstaltninger, der vedrører de unge?

Svar afgivet på Kommissionens vegne af Viviane Reding

(12. september 2001)

Kommissionen er enig med det ærede medlem. Både programmet for unge, hvis værdi og nytte ikke må drages i tvivl, og samarbejdet om ungdomsanliggender på europæisk plan bør udbygges.

Derfor er Kommissionen efter initiativ fra EU-kommissæren med ansvar for Uddannelse og Kultur gået i gang med at udarbejde en hvidbog om dette emne.

Kommissionen ønsker, at der forud for hvidbogens udgivelse finder en bred høring sted af hidtil uhørt omfang. Kommissionen er dermed opmærksom på de unges forventninger og det ansvar, disse forventninger lægger på ikke blot EU, men også og især på medlemsstaterne.

Et af målene med hvidbogen bliver at give forslag til løsninger og aktioner. Hvidbogen kommer til at dække de punkter, som det ærede medlem tager op i sin forespørgsel. Der er brug for nye mekanismer til at få iværksat et nyt samarbejde om ungdomsanliggender på europæisk plan. Det er vigtigt at tage hensyn til de unge i en række politikker, især fordi de unge kan vise sig at være et aktiv i gennemførelsen af disse politikker. Sluttelig skal det nævnes, at Kommissionen ikke har til hensigt at afbryde den dialog, som den selv har indledt, men tværtimod at styrke den.

Det er planen at offentliggøre hvidbogen inden årets udgang.